Olegi väitel oli tema töö peamine eesmärk, et nõukogude võimukandjad saaksid muu info hulgas kiiresti ka visuaalset infot selle kohta, mis maal tegelikult on toimunud. Mustvalgete fotokomplektide valmistamine oli siiski ilmselt vaid osa Olegi  vastavast tegevusest. Oletan, et Olegi venekeelses jutus oli vastav põhisõna snimatj, mis väljendab nii filmimist kui üksikkaadritena pildistamist, nii filmimaterjalile kui videokaameraga, tõlkes on aga teatud meelevaldsusega kasutatud vastena enamasti "filmimist", vähem "pildistamist". Filmimine (resp. videokaameraga lindistamine) oli ilmselt potentsiaalselt sihitud võimalikule kasutamisele tuleviku propagandafilmides jne, mis selle perioodi puhul aga jäidki tegemata.